**NEĮGALIŲJŲ REIKALŲ TARYBOS POSĖDŽIO**

**PROTOKOLAS**

2022 m. gegužės 9 d. Nr. T-2

Vilnius

Neįgaliųjų reikalų tarybos (toliau – Taryba) posėdis vyko 2022-05-02 nuo 14 val. nuotoliniu būdu, naudojantis elektronine prieiga Microsoft Teams platformoje. Posėdžio metu buvo daromas jo garso įrašas, jį galima rasti NRT posėdžio susitikimo Microsoft Teams platformoje susirašinėjimo – Chat skyriaus gale.

Posėdžiui pirmininkavo Tarybos pirmininkė Monika Navickienė, socialinės apsaugos ir darbo ministrė. Posėdžio sekretorė - Raminta Motiejūnaitė, Neįgaliųjų reikalų departamento prie Socialinės apsaugos ir darbo ministerijos Administravimo ir išteklių valdymo skyriaus referentė. Posėdį moderavo Tarybos pirmininkės pavaduotoja Rasa Kavaliauskaitė, Lietuvos žmonių su negalia sąjungos prezidentė. Tarybos narių kvorumas posėdyje buvo. Posėdžio dalyvių sąrašas prie protokolo pridedamas.

POSĖDŽIO DARBOTVARKĖ:

1. 14.05 – 14.30 – Civilinės saugos sistemos pasirengimas veikti karo atveju. Žmonių su negalia poreikių vertinimas pasirengimo ekstremaliosioms situacijoms planavime. Pranešėjas - Priešgaisrinės apsaugos ir gelbėjimo departamento prie Vidaus reikalų ministerijos Civilinės saugos valdybos viršininkas Edgaras Geda.
2. 14.45 – 15:05  –  Smurtą patiriančių moterų su negalia problemos, galimos pagalbos joms teikimo būdai. Pranešėja – Tarybos narė Ramunė Lebedytė-Undzėnienė, Lietuvos sutrikusio intelekto žmonių globos bendrijos "Viltis" atstovė.
3. 15.20 – 15:45 – Pagrindiniai metodai, įgalinantys žmonių su negalia teises ginančias organizacijas įsitraukti į valstybinį strateginį planavimą ir priemonių kūrimo procesą. Pranešėja – Socialinės apsaugos ir darbo viceministrė Justina Jakštienė.

Socialinės apsaugos ir darbo ministrė Monika Navickienė pradėjo posėdį pranešdama žinią dėl galimybės priskirti / perkelti Neįgaliųjų reikalų tarybą prie LR Vyriausybės, nurodydama, jog yra gauti ministrės pirmininkės ir vyriausybės kanclerės pritarimai šiam ministrės siūlymui. Ministrė paprašė Tarybos narių išreikšti pritarimą arba nepritarimą. Bendru sutarimu siūlymui pritarta.

1.SVARSTYTA. Dėl civilinės saugos sistemos pasirengimo veikti karo atveju ir žmonių su negalia poreikių vertinimo pasirengimo ekstremaliosioms situacijoms planavimo. Pranešėjo Priešgaisrinės apsaugos ir gelbėjimo departamento prie Vidaus reikalų ministerijos Civilinės saugos valdybos viršininko Edgaro Gedos aptarti bendrieji rodikliai, civilinės saugos pratybų svarba, kolektyvinės apsaugos statinių, slėptuvių skirtumai ir kiekis, jų tinkamumas apsisaugojimui, gyventojų perspėjimo sistemos, apžvelgti civilinės saugos sistemos tobulinimo pasiūlymai. Skaidres rasite [www.ndt.lt](http://www.ndt.lt).

Socialinės apsaugos ir darbo viceministrė Justina Jakštienė: teiravosi dėl veiksmų plano neįgaliųjų evakuacijai ir dėl NVO ar neįgalių asmenų įtraukimo į pasirengimo darbų atlikimą.

Pranešėjas: ruošiamasi valstybinio lygio civilinės saugos pratyboms, kurių metu bus imituojamos Astravo atominės elektrinės avarija, tačiau yra reali problema su savanoriais, tarp kurių nėra neįgalių asmenų ir pasiūlė SADM įsitraukti, teikti siūlymus į pratybas įtraukti ir žmones su negalia, juos atstovaujančių NVO atstovus.

Dovilė Juodkaitė, Lietuvos negalios organizacijų forumo prezidentė: norėtųsi bendros pozicijos nacionaliniu mastu dėl žmonių su negalia apsaugojimo su tikslu, kad kiekvienoje savivaldybėje būtų vienodai rengiamasi evakuoti žmones su negalia, jiems padėti. Taip pat užklausė pranešėjo, kaip realiai yra pasirengusi valstybė užtikrinti pagalbą evakuacijos metu žmonėms su negalia, kaip realiai yra pasirengusios savivaldybės ir atsakingos institucijos, pareigūnai tai padaryti, kokie yra numatyti neįgaliųjų evakuacijos veiksmų planai, mokymai. Taip pat NVO norėtų gauti tinkamą / prieinamą žmonėms su negalia informaciją, mokymus, kad vėliau ta informacija ir įgūdžiai apie civilinę saugą būtų perduoti jų atstovaujamiems žmonėms su negalia. Dovilė Juodkaitė pasiūlė suorganizuoti atskirą savivaldybių ir VRM posėdį dėl pasirengimo situacijos gerinimo, kuriose atsispindėtų žmonių su negalia poreikiai evakuacijos informavimo kontekste, reikalingos visoms savivaldybėms standartizuotos gairės.

Audronė Vareikytė, Lietuvos savivaldybių asociacijos patarėja socialiniais klausimais, Tarybos narė: kaip dėl statinių įrengimo, ar bus atsižvelgiama į neįgaliųjų poreikius, ar rekomendacijose naujus statinius pritaikyti evakuacijai bus atsižvelgiama ir į neįgaliųjų poreikius evakuacijai, pasislėpimui.

Pranešėjas: pasiūlė susisiekti ir bendradarbiauti su savivaldybėmis, kurių pasiruošimui šiuo metu skirta daugiausiai lėšų ir bendradarbiauti siekiant spręsti skirtingose savivaldybėse vyraujančias problemas negalios aspektu. Problema, kad kai kurios savivaldybės neturi savo žmonių su negalia sąrašų, adresų. Reikia dirbti atskirai su konkrečiomis savivaldybėmis ir konkrečiomis problemomis tose savivaldybėse, kolektyvinės saugos statinius pritaikyti žmonėms su negalia, žmonėms su negalia priskirti jiems pritaikytus pagal negalios pobūdį.

Irma Juodienė, Lietuvos asociacijos „Gyvastis“ atstovė, Tarybos narė: atstovauju žmones prieš ir po transplantacijos, kurių yra apie 1500 ir jiems reikalingos hemodializės paslaugos, o tam būtinas švarus vanduo. Siūlė, kad būtų užtikrinta šių asmenų evakuacija į ligonines, klinikas. Iškilo klausimas, ar už šių asmenų evakuaciją, saugumą, gyvybės išsaugojimą yra atsakinga Sveikatos apsaugos ministerija, ar Vidaus reikalų ministerija.

NUTARTA. Siūlyti įtraukti į civilinės saugos mokymus ir neįgaliųjų organizacijų atstovus. Grįžti prie aptariamo klausimo kituose posėdžiuose.

2. SVARSTYTA. Smurtą patiriančių moterų su negalia problemos, galimos pagalbos joms teikimo būdai. Pranešėja Ramunė Lebedytė-Undzėnienė, Lietuvos sutrikusio intelekto žmonių globos bendrijos "Viltis" atstovė, Tarybos narė: nėra pakankama įstatyminė bazė, pagalbos ar paslaugų sistema, prevencijos priemonių nėra numatyta imtis, kol neužregistruotas smurto faktas, pateikė rekomendacijas, kurios apima lyties ir negalios pagrindą. Skaidrės patalpintos [www.ndt.lt.](http://www.ndt.lt.)

Socialinės apsaugos ir darbo ministrė Monika Navickienė, Tarybos pirmininkė: Seime jos teikimu buvo priimtas Smurto artimoje aplinkoje orderio siūlymas. Orderio tikslas – atskirti smurtautoją nuo aukos. Kyla klausimas, kokios yra šio projekto rizikos. Paslaugų suteikimas savivaldybėse smurto aukoms galios ribotą laiką, per jį auka turės gauti tinkamas paslaugas, iš esmės spręsti problemą.

Viceministrė Justina Jakštienė: jau yra rengiamos paslaugos nuo nusikaltimų nukentėjusiems asmenims. Specializuotos kompleksinės pagalbos centrai taip pat teikia konsultacijas, teikia apgyvendinimo ar pavežėjimo paslaugas. Kalbant apie prevenciją, 2021 metų eigoje, rudens sesijoje, buvo priimtos Socialinių paslaugų įstatymo pataisos, kuriomis reglamentuota tokia socialinių paslaugų rūšis kaip prevencinės paslaugos asmenims, šeimoms, bendruomenėms ir tiems, kas padeda žmonėms suteikti kokybišką kompleksinę pagalba tais atvejais, kai dar galima išvengti socialinės rizikos, ir situacija dar nėra tiek pablogėjusi. Daug reglamentavimo yra šviežiai priimta, poįstatyminiai aktai dar nėra suformuoti. Ši praktika dar turės atrasti tam tikrą standartą savivaldybėse. Po metų, ar dviejų būtų naudinga atlikti tyrimą, kad matytume, kaip veikia sukurtas reglamentavimas.

Kultūros viceministras Albinas Vilčinskas, Tarybos narys: kultūros centrai, jų darbuotojai galėtų tapti tarpininkais, laidininkais, pagalbą teikiančiais asmenimis smurtą patiriančioms moterims ir mergaitėms su negalia, padėdami joms atsiverti, nukreipti teisinga linkme, kur ir kaip gauti efektyvią pagalbą, apsaugą. Problemos kyla susidūrus su instituciniu smurtu.

Pranešėja: institucinis smurtas nėra vertinamas rimtai, ši problema nėra kol kas aiškiai keliama.

Jolanta Sakalauskienė, Socialinės apsaugos ir darbo ministerijos Lygių galimybių, moterų ir vyrų lygybės grupės vedėja: rengiamas informacinis teisės aktas, kur kreiptis ir kokią pagalbą smurtą patiriančios moterys su negalia gali gauti, bus dirbama su savivaldybėmis, ši pagalba bus teikiama konkrečiose savivaldybėse. Šiuo metu poįstatyminiai teisės aktai yra rengimo procese, atkreipiamas dėmesys į negalios aspektą, problematiką, kuriai trūksta kompleksinių sprendimų. Kviesime neįgaliųjų organizacijas į poįstatyminių teisės aktų darbo grupę, kur šios problematikos bus išgrynintos. Rengiamas informacinis teisės aktas apie tai, kokią informaciją ir kaip savivaldybės turėtų skelbti savo puslapiuose, tinklalapiuose, bendradarbiaujant su NVO, kur ir kokią pagalbą gali gauti. Taip pat planuojamos informacinės kampanijos, mokymai, kaip atpažinti smurtą, kur ir kaip atpažinus nukreipti auką kreiptis pagalbos.

NUTARTA. Deleguoti į Socialinės apsaugos ir darbo ministerijos darbo grupę, skirtą smurtui mažinti, Lietuvos negalios organizacijų forumo atstovą.

3. SVARSTYTA: Pagrindiniai metodai, įgalinantys žmonių su negalia teises ginančias organizacijas įsitraukti į valstybinį strateginį planavimą ir priemonių kūrimo procesą.

Pranešėja viceministrė Justina Jakštienė: valstybinis strateginis planavimas vyksta pagal šiuo metu galiojančius Strateginio valdymo įstatymą ir Vyriausybės nutarimu patvirtintą Strateginio valdymo metodiką. Apžvelgė strateginio valdymo sistemos principus, pilietinės visuomenės, visų suinteresuotų šalių įsitraukimą arba dalyvavimą valstybinio lygmens sprendimų priėmime vadovaujantis horizontaliuoju principu. Aptartas NVO įtraukimas į plėtros programas, visų kitų socialinių ekonominių partnerių įtraukimo klausimas į nacionalinio pažangos plano tikslus ir uždavinius, pažangos priemones, jų turinio svarbą, matavimo priemones, alternatyvas, investicijų kryptis, komunikacinių veiksmų būdus, apsikeitimo gerosiomis praktikomis naudą, karštų naudos skaičiavimo svarbą ieškant efektyviausio sprendimo. Pabrėžta neįgaliesiems tinkamos aplinkos visose gyvenimo srityse plėtros programos priemonių formavimo proceso, ekspertinių tam žinių, metodikos, ekonominių parametrų skaičiavimo, savalaikiško pačių ekonominių socialinių partnerių atpažinimo ir įtraukimo į priemonių kūrimo, ieškojimo procesus svarba. Neįgaliesiems tinkamos aplinkos visose gyvenimo srityse plėtros programą sudaryta iš fizinės, informacinės aplinkos, prekių ir paslaugų prieinamumo priemonių kūrimo, jų formavimo proceso, kuriame ypatingai reikalingas ir skatintinas nevyriausybinių organizacijų, kitų socialinių ekonominių partnerių įsitraukimas, dalyvavimas, jie raginami patys domėtis ir prisistatyti ministerijoms, siūlytis dalyvauti problemų ir klausimų sprendime, tikslų, programų, priemonių formavime.

Rasa Kavaliauskaitė, Lietuvos žmonių su negalia sąjungos prezidentė, Tarybos pirmininkės pavaduotoja: norėtųsi, kad neįgaliųjų klausimai būtų įtraukti į regioninės plėtros tarybų darbotvarkę.

Viceministrė Justina Jakštienė: regioninis planavimas dar kol kas yra mažiau pažengęs nei nacionalinis, todėl siūlė Tarybai bendru sutarimu nuspręsti pasikviesti į kitą posėdį iš Vidaus reikalų ministerijos už regioninę plėtrą atsakingus kolegas, kurie galėtų pakomentuoti, kaip nevyriausybinės organizacijos ar pilietinė visuomenė galėtų dalyvauti regionų plėtros procesuose, galbūt jiems suteikiant balso teisę regiono plėtros taryboje ar kitaip pagal galiojantį Strateginio valdymo įstatymą.

NUTARTA. Pakviesti Vidaus reikalų ministerijos atstovą pristatyti pilietinės visuomenės galimybes įsitraukti į regionų plėtros tarybų veiklas ir sprendimų priėmimą.

Ministrė Monika Navickienė, Tarybos pirmininkė: kitame posėdyje taip pat būtų aktualus Kristinos Dūdonytės, Žmonių su negalia teisių stebėsenos pirmininkės, tyrimo dėl Covido įtakos žmonėms su negalia, jų šeimos, užimtumui, studijoms pristatymas.

Eglė Čaplikienė, Neįgaliųjų reikalų departamento prie Socialinės apsaugos ir darbo ministerijos direktorė: ankstesniuose posėdžiuose buvo nutarta, kad kiekviena ministerija Tarybos posėdžiuose pristatytų savo plėtros programas pagal negalios aspektą. Pritarta.

Tarybos pirmininkė Monika Navickienė

Sekretorė Raminta Motiejūnaitė

*Iš 19 Tarybos narių posėdyje dalyvavo šie Tarybos nariai (16):*

Monika Navickienė, Socialinės apsaugos ir darbo ministrė,

Rasa Kavaliauskaitė - Lietuvos žmonių su negalia sąjungos prezidentė,

Agnės Vaiciukevičiūtės - Susisiekimo viceministrės deleguota atstovas Artūras Kuprijanas, Ateities susisiekimo politikos grupės vyriausiasis specialistas,

Albinas Vilčinskas – Kultūros viceministras,

Živilė Gudlevičienė – Ministro Pirmininko patarėja;

Audronė Vareikytė – Lietuvos savivaldybių asociacijos patarėja socialiniais klausimais,

Jolanta Navickaitė – Švietimo, mokslo ir sporto ministerijos Bendrojo ugdymo departamento direktorė,

Odeta Vitkūnienė – Sveikatos apsaugos ministerijos Asmens sveikatos departamento direktorė,

Egidijus Grigonis - Lietuvos paraplegikų asociacijos atstovas,

Vaidotas Nikžentaitis – Lietuvos sutrikusios psichikos žmonių globos bendrijos vadovas,

Irma Juodienė – Lietuvos asociacijos „Gyvastis“ atstovė,

Kristina Košel-Patil – Lietuvos autizmo asociacijos „Lietaus vaikai“ valdybos pirmininkė,

Paulius Kalvelis – Lietuvos paralimpinio komiteto generalinis sekretorius,

Tomo Urban – Ekonomikos ir inovacijų ministerijos Verslo aplinkos departamento direktoriaus deleguota atstovė Simona Gaidytė, Verslo politikos skyriaus vyriausioji specialistė,

Ramunė Lebedytė-Undzėnienė – Lietuvos sutrikusio intelekto žmonių globos bendrijos Tarybos narė,

Ritos Rekašiūtės Balsienės – Vilniaus universiteto organizacijos vystymo ir bendruomenės reikalų pro rektorės deleguota atstovė Skaistė Grudzinskaitė, Neįgaliųjų reikalų koordinatorė.

*Kitų posėdžio dalyvių ir stebėtojų sąrašas:*

Justina Jakštienė - Socialinės apsaugos ir darbo viceministrė,

Asta Steponavičiūtė – Socialinės apsaugos ir darbo ministerijos Asmenų aptarnavimo ir dokumentų valdymo skyriaus referentė,

Lauryna Filatovaitė – Socialinės apsaugos ir darbo ministrės patarėja,

Jurgita Varžgalytė Tiažkijienė - Socialinės apsaugos ir darbo ministrės patarėja,

Daina Urbonaitienė - Socialinės apsaugos ir darbo ministerijos Horizontalios politikos ir projektų valdymo grupės vadovė,

Rasa Genienė - Socialinės apsaugos ir darbo ministerijos Horizontalios politikos ir projektų valdymo grupės **vyriausioji specialistė,**

Daiva Zabarauskienė - Socialinės apsaugos ir darbo ministerijos Tikslinės pagalbos skyriaus vedėja,

Jurgita Čiuladaitė-Pritulskienė - Socialinės apsaugos ir darbo ministerijos Tikslinės pagalbos skyriaus vyresnioji patarėja,

Jolanta Sakalauskienė - Socialinės apsaugos ir darbo ministerijos Lygių galimybių, moterų ir vyrų lygybės grupės vedėja,

Goda Savickaitė - Socialinės apsaugos ir darbo ministerijos Lygių galimybių, moterų ir vyrų lygybės grupės vyresnioji patarėja,

Virginija Kukliauskienė – Socialinės apsaugos ir darbo ministerijos referentė,

Egle Čaplikienė – Neįgaliųjų reikalų departamento prie Socialinės apsaugos ir darbo ministerijos direktorė,

Milda Kristina Mennea – Neįgaliųjų reikalų departamento prie Socialinės apsaugos ir darbo ministerijos vyresnioji patarėja, organizatorius,

Rasa Balaišienė – Neįgaliųjų reikalų departamento prie Socialinės apsaugos ir darbo ministerijos Administravimo ir išteklių valdymo skyriaus vedėja,

Raminta Motiejūnaitė - Neįgaliųjų reikalų departamento prie Socialinės apsaugos ir darbo ministerijos Administravimo ir išteklių valdymo skyriaus referentė;

Jolanta Mikulėnienė – Neįgaliųjų reikalų departamento prie Socialinės apsaugos ir darbo ministerijos Programų koordinavimo ir įgyvendinimo skyriaus vedėja,

Aušra Bubulytė - Neįgaliųjų reikalų departamento prie Socialinės apsaugos ir darbo ministerijos Programų stebėsenos ir kontrolės skyriaus vyriausioji specialistė,

Lina Gulbinė – Neįgaliųjų reikalų departamento prie Socialinės apsaugos ir darbo ministerijos Programų stebėsenos ir kontrolės skyriaus vedėja,

Rasa Grigaliūnienė - Neįgaliųjų reikalų departamento prie Socialinės apsaugos ir darbo ministerijos Programų stebėsenos ir kontrolės skyriaus patarėja,

Emilija Jankauskaitė – Neįgaliųjų reikalų departamento prie Socialinės apsaugos ir darbo ministerijos Programų stebėsenos ir kontrolės skyriaus **vyriausioji specialistė,**

Zita Urbienė - Neįgaliųjų reikalų departamento prie Socialinės apsaugos ir darbo ministerijos Programų stebėsenos ir kontrolės skyriaus **vyriausioji specialistė,**

Lina Drazdauskaitė - Neįgaliųjų reikalų departamento prie Socialinės apsaugos ir darbo ministerijos Programų stebėsenos ir kontrolės skyriaus vyriausioji specialistė,

Dovilė Juodkaitė - Lietuvos negalios forumo prezidentė,

Jelena Ivančenko - Neįgalumo ir darbingumo nustatymo tarnybos direktoriaus pavaduotoja,

Lina Cicėnaitė – Neįgalumo ir darbingumo nustatymo tarnybos Prevencijos skyriaus vyriausioji specialistė,

Ramunė Šidlauskienė,

**Vilija Juškienė** - Techninės pagalbos neįgaliesiems centro prie Socialinės apsaugos ir darbo ministerijos vadovė,

Edgaras Geda - Priešgaisrinės apsaugos ir gelbėjimo departamento prie Vidaus reikalų ministerijos Civilinės saugos valdybos viršininkas.